*Comunicat de presă*

*5 august 2025*

**Apel MATCA** **artspace** **pentru mobilitate culturală, cu susținerea ICR: Peripatetic Connections / Rezidențe în mișcare pentru artiști din România și Republica Moldova**

**Peripatetic Connections / Rezidențe în mișcare**, proiect implementat de MATCA artspace prin Asociația Silver Screen și cofinanțat de ICR, prin Programul Cantemir, invită artiști și artiste să propună un subiect de cercetare care poate fi aprofundat prin deplasare, într-un context în care fiecare aplicant are libertatea de a alege durata, locul și subiectul cercetării sale individuale. Proiectul este inițiat de Alexandra Mocan și curatoriat împreună cu Matei Toșa.

Până la data de **11 august 2025**, ora 18.00, EET sunt așteptate propuneri prin e-mail la *matcaartspacecall@gmail.com*, cu subiectul: *Peripatetic Connections,* ale unor artiști sau artiste care locuiesc în România sau Republica Moldova, care doresc să se deplaseze în scop de cercetare într-una sau mai multe țări din Europa*\** pentru o durată de minimum 5 (cinci) zile.

Fiecare artist selectat va stabili independent condițiile în care se deplasează și felul în care va gestiona bugetul primit - cu condiționarea ca deplasarea propusă să fie legată de tema generală a proiectului. În urma apelului, vor fi selectați 3 (trei) artiști/artiste din România și Republica Moldova. Sunt binevenite și aplicațiile colective, însă bugetul rămâne același în cazul mai multor persoane care aplică sub o singură contribuție. Ulterior, va fi facilitat contactul cu anumite organizații culturale externe, în funcție de locul ales pentru deplasare.

În urma mobilității, fiecare rezident va avea o lucrare rezultată care va fi expusă în cadrul unei expoziții de grup în Brno, Cehia - la spațiul artist-run Cejla (https://cejla.cz/) – expoziție care va mai cuprinde încă alți câțiva artiști și artiste din România și Moldova. Onorariul alocat pentru această deplasare, care include de asemenea și producția lucrării finale este de 7000 lei brut.

Apelul de anul acesta face parte din *Peripatetic Connections*, un proiect care își propune să susțină cercetarea artistică și mobilitatea culturală în Europa Centrală și de Est, investigând cenzura, libertatea de exprimare și rolul artei în raport cu aceste fenomene. Prin reflecție critică și mișcare liberă, artiștii sunt invitați să exploreze relația dintre libertate, expresie și constrângerile socio-politice ale prezentului.

Proiectul pornește de la convingerea că cercetarea artistică poate contribui semnificativ la schimbarea de perspective și la formularea unor poziții critice față de realitățile socio-politice actuale.

Termenul *peripatetic* face trimitere la o practică artistică itinerantă, bazată pe deplasare, dialog, experiment și învățare prin contact direct cu spații și comunități diverse. Conceptul proiectului se inspiră din tradiția peripateticiană și explorează libertatea de exprimare și cenzura dintr-o varietate de perspective: politică, culturală, socială, economică și digitală.

Propunerile trimise prin e-mail la *matcaartspacecall@gmail.com*, cu subiectul: *Peripatetic Connections,* până la data de **11 august 2025**, ora 18.00, EET, trebuie să includă un CV + un portofoliu în format pdf. care să includă lucrări recente - sau un link către site/portofoliu+ un scurt BIO al artistului sau colectivului care aplică. Este necesară o scurtă argumentare a cercetării propuse și prezentarea locului/locurilor de deplasare și motivația alegerii lor. Detalii legate de durata aproximativă a deplasării, metode de cercetare ș*i o propunere de lucrare care ar putea rezulta* - sunt necesare să fie estimate.

Pe data de **13 august** artiștii selectați vor fi contactați. Artiștii selectați trebuie să își poată confirma disponibilitatea deplasării pentru minimum 5 (cinci) zile într-una din țările eligibile + realizarea și livrarea lucrărilor finale până pe data de 8 septembrie.

\*Propunerile să nu fie transmise prin intermediul platformelor de transfer care necesită descărcarea conținutului într-un timp limitat, deoarece s-ar putea să nu fie posibilă descărcarea conținutului înainte ca transferul să expire.

\*\*alte criterii: Minimum 30 de fotografii de documentare a rezidenței din partea fiecărui participant + acord pentru publicarea fotografiilor pe rețelele de social media și un scurt raport narativ la final.

\*\*\*Va fi asigurat transportul și instalarea lucrărilor în expoziția finală, iar în anumite circumstanțe particulare se poate participa la anumite procese de producție care asigură o mobilitate mai bună a lucrărilor – printuri, transmitere comenzi către servicii de producție locală etc.

*Acest proiect este cofinanțat de Institutul Cultural Român, prin Programul Cantemir – program de finanțare pentru proiecte culturale destinate mediului internațional.*

*Institutul Cultural Român nu este responsabil de conținutul proiectului sau de modul în care rezultatele proiectului pot fi folosite. Acestea sunt în întregime responsabilitatea beneficiarului finanțării.*

\*\*\*

MATCA artspace este un spațiu independent inițiat și curatoriat de trei artiști vizuali (Alexandra Mocan, Alexandru Muraru, Matei Toșa) din Cluj-Napoca de la începutul anului 2017 până în prezent.

https://www.facebook.com/matcaartspace

https://www.instagram.com/matcaartspace/

\* *țări din Europa eligibile pentru deplasare în cadrul proiectului: Albania, Andorra, Armenia, Austria, Azerbaijan, Belarus, Belgia, Bosnia și Herțegovina, Bulgaria, Croația, Cipru, Republica Cehă (Cehia), Danemarca, Estonia, Finlanda, Franța, Georgia, Germania, Grecia, Ungaria, Islanda, Irlanda, Italia, Kazahstan, Kosovo, Letonia, Liechtenstein, Lituania, Luxemburg, Malta, Monaco, Muntenegru, Olanda, Macedonia de Nord, Norvegia, Polonia, Portugalia, Rusia, San Marino, Serbia, Slovacia, Slovenia, Spania, Suedia, Elveția, Turcia, Ucraina, Regatul Unit sau Vatican*

Parteneri open call: Țol artspace, Asociația Oberliht, Galeria Lutnița, Empower Artists, ArteVezi

Contact:

Serviciul Promovare și Comunicare

biroul.presa@icr.ro; 031 71 00 622